കോവിഡ് ഗുരുതരമാകാതിരിക്കാന് ആന്റിബോഡി തെറാപ്പി ചികിത്സ സഹായകം കണ്ണൂര്: ഹൈ റിസ്ക് വിഭാഗത്തില്പ്പെടുന്ന കോവിഡ് രോഗികള്ക്ക് ആദ്യ ദിവസങ്ങളില്ത്തന്നെ മോണോ ക്ലോണല് ആന്റിബോഡി ചികിത്സ നല്കുന്നത് രോഗം ഗുരുതരാവസ്ഥയിലേക്ക് പോകുന്നത് തടയുമെന്ന് ആരോഗ്യവിദഗ്ധര്. കണ്ണൂര് ജിംകെയര് ആശുപത്രിയിലെ സാംക്രമിക രോഗ വിദഗ്ധന് ഡോ. ടി.പി. രാകേഷ്, ശ്വാസകോശ രോഗ വിദഗ്ധന് ഡോ. മുജീബ് റഹ്മാന് എന്നിവര് കോവിഡും ആന്റബോഡി ചികിത്സയും എന്ന വിഷയത്തില് മാധ്യമങ്ങളോട് സംസാരിക്കവേയാണ് ഇക്കാര്യം വ്യക്തമാക്കിയത്. കോവിഡ് ന്യൂമോണിയ ബാധിച്ച് രോഗിയുടെ ഓക്സിജന് ലെവല് താഴുന്നതിന് മുന്പു തന്നെ വൈറസ് ലോഡ് കുറയ്ക്കാനായാല് അത്യാഹിത വിഭാഗത്തിലെത്താതെ രോഗികളെ രക്ഷിക്കാമെന്ന് ഡോ. രാകേഷ് പറഞ്ഞു. ആന്റിബോഡി ചികിത്സ വൈറല് ലോഡ് കുറയ്ക്കാന് ഏറെ സഹായകമാണ്.ആദ്യ രണ്ട് തരംഗങ്ങളുടെ സമയത്ത് ഇത്തരം ചികിത്സകള്ക്കുള്ള മാര്ഗനിര്ദേശങ്ങള് ഡോക്ടര്മാരുടെ മുന്നിലുണ്ടായിരുന്നില്ല. എന്നാല് ഇന്ന് മോണാക്ലോണല് ആന്റിബോഡി തെറാപ്പി പോലെയുള്ള ചികിത്സാരീതികള് വന്നുകഴിഞ്ഞു. സംസ്ഥാന സര്ക്കാരിന്റെ കോവിഡ് ചികിത്സാ മാര്ഗനിര്ദേശങ്ങളില് ഇത് ഉള്പ്പെടുത്തിയിട്ടുമുണ്ട്. ഫലപ്രദമായ സമയത്ത് ഇത്തരം ചികിത്സകള് നിര്ദേശിക്കുകവഴി നിരവധി രോഗികളെ മരണത്തില്നിന്നു രക്ഷിക്കാനായെന്നും ഡോ. രാകേഷ് പറഞ്ഞു. വൃക്ക, കരള്, ഹൃദയസംബന്ധമായ അസുഖങ്ങള്, പ്രമേഹം, കാന്സര്, അമിതവണ്ണം എന്നിവയുള്ളവരെയും രോഗപ്രതിരോധശേഷി കുറവുള്ളവരെയുമാണ് ഹൈ റിസ്ക് കാറ്റഗറിയായി പരിഗണിക്കുന്നതെന്ന് ഡോ. മുജീബ് റഹ്മാന് പറഞ്ഞു. ബാക്ടീരിയയോ വൈറസോ നമ്മുടെ ശരീരത്തിലേക്ക് പ്രവേശിക്കപ്പെട്ടാല് അതിനെ പ്രതിരോധിക്കാന് ശരീരം ആന്റിബോഡി പ്രോട്ടീന് ഉത്പാദിപ്പിക്കും. ശരീരത്തിലേക്കു പ്രവേശിക്കുന്ന ആന്റിജനുകളെ തിരിച്ചറിഞ്ഞ് നശിപ്പിക്കാന് ശരീരത്തിലെ രോഗപ്രതിരോധ സംവിധാനം ഉത്പാദിപ്പിക്കുന്നതാണ് ആന്റിബോഡികള്. ഈ ആന്റബോഡി കൃത്രിമമായി ലാബില് സൃഷ്ടിക്കുന്നതാണ് മോണോക്ലോണല് മരുന്നെന്നും ഡോ. മുജീബ് റഹ്മാന് പറഞ്ഞു. സര്ക്കാര് ആശുപത്രികളില് ആന്റിബോഡി ചികിത്സ സൗജന്യമാണെന്നും അദ്ദേഹം പറഞ്ഞു. കോവിഡ് വൈറസിലെ സ്പൈക്ക് പ്രോട്ടീനാണ് ഇവിടെ ആന്റിജന്. ഈ പ്രോട്ടീനാണ് ശരീരത്തിലെ കോശങ്ങളിലേക്ക് വൈറസ് കടക്കാന് കാരണമാകുന്നത്. കോശങ്ങളുമായുള്ള സ്പൈക്ക് പ്രോട്ടീനുകളുടെ ഈ കൂടിച്ചേരല് തടയുക എന്നതാണ് മോണോക്ലോണല് ആന്റിബോഡിയുടെ ജോലി. കോവിഡ് ബാധിച്ച ഒരാളുടെ ശരീരത്തില് ആന്റിബോഡി സ്വാഭാവികമായി രൂപപ്പെടാന് സമയമെടുക്കും. എന്നാല് ഇവിടെ വളരെ പെട്ടെന്നുള്ള ആന്റിബോഡി ഉത്പാദനത്തിനാണ് ഈ കോക്ടെയില് സഹായിക്കുക. കോവിഡ് രോഗിയുമായി സമ്ബര്ക്കത്തില് ഏര്പ്പെട്ട ഹൈ റിസ്ക് കാറ്റഗറിക്കാര്ക്ക് മുന്കരുതല് എന്നനിലയില് ഈ മരുന്ന് ഉപയോഗിക്കാന് സാധിക്കുമെന്നും ഡോ. മുജീബ് റഹ്മാന് പറഞ്ഞു.